De gamle må komme ind i kampen og betale med dankort eller MobilePay, lyder det fra erhvervs- og vækstministeren

Ældre og andre, som ikke bruger dankort eller digitale betalingsformer, må tage sig sammen, komme ind i kampen og få sig et betalingskort eller MobilePay. Sådan lød det fra erhvervs- og vækstminister Henrik Sass Larsen, da regeringen for kort tid siden fremlagde en række nye initiativer i Finansministeriet.

Et af forslagene går på, at butikker ikke længere skal være forpligtiget til at tage imod kontanter.

Dermed bliver det unægteligt noget mere besværligt at handle ind for dem, der kun bruger kontanter.

- Hvad vil du sige til dem, der kun bruger kontanter i dag?

- Hvis man er velfungerende midaldrende, velbeskæftiget journalist og kun bruger kontanter, så kom ind i kampen og få et dankort, sagde erhvervs- og vækstminister Henrik Sass Larsen.

- Men der er jo nogle, der ikke bruger dankort i dag?

- Nej, men så brug et andet kort. Eller kom på MobilePay. Sådan må det jo være.

Tal ikke ned til ældre

I lighed med Henrik Sass Larsen mener de radikales Ida Auken sagtens, at de gamle kan finde ud af at bruge MobilePay.

- Min 82-årige svigermor er lige kommet med på MobilePay bølgen. Tal ikke ned til ældre. Mange er rigtig godt med, skriver hun på Twitter og referer til sin 82-årige svigermor, som lige har sendt hende en 5'er.

Artiklen fortsætter under tweetet.

Det vil fortsat være muligt at betale med kontanter i bestemte typer af butikker. I udspillet hedder det konkret:

'Regeringen foreslår derfor, at kontantreglen pr.1. januar 2016 afskaffes for udvalgte butikker, herunder restauranter, tøjbutikker og tankstationer.'

'Dagligvarebutikker, butikker med postdrift, butikker med receptpligtig medicin, læger, tandlæger, fysioterapeuter, kiropraktorer, posthuse samt kiosker, kantiner mv. på offentlige sygehuse og plejehjem skal fortsat modtage kontanter.'